**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐ ԱՐԹՈՒՐ ՍԱՐԳՍՅԱՆԻ ՈՒՂԵՐՁԸ ՈՒՍԱՆՈՂՆԵՐԻ ՄԻՋԱԶԳԱՅԻՆ ՕՐՎԱ ԿԱՊԱԿՑՈՒԹՅԱՄԲ**

Սիրելի ուսանողներ շնորհավորում եմ ձեր տոնը և հաջողություններ եմ մաղթում ուսման ասպարեզում: Լավ մասնագետ դառնալու ձեր նպատակադրումներն ու դրա հետևողական իրականացումը ոչ միայն մեծացնում են ձեր աշխարհաճանաչությունն ու նոր ճանապարհ եզրագծում ձեզ համար, այլև տեսանելի է դառնում հասարակության ապագան, որի լիիրավ անդամն եք դուք: Փորձեք դառնալ լավ մասնագետներ` հիշելով, որ կյանքում ամենակարևոր մասնագիտությունը ամեն դեպքում մարդ լինելու արվեստն է:

Տոնն ինքնին շեշտում է ուսանողության երիտասարդ լինելու և իրենց ներուժն օգտագործելու կարևորությունը: Եղեք միասնական, միասնականությունն է հաղթանակների գրավականը: Չկա լավ և վատ սերունդ: Մեր երիտասարդներն, իրավամբ, հայրենասերներ են և դա նշանակում է, որ նրանք մտահոգ են երկրի ապագայով: Քառօրյա պատերազմում մեր սիսիանցի ուսանողներն առաջին արձագանքողներն եղան կռիվ մեկնելու, նրանք չերկնչեցին մահից, երիտասարդական ավյունը, հայրենիքի նկատմամբ սերը շատ ցայտուն երևաց նրանց դիմագծում:

Հետևաբար՝ սիրելի՛ ուսանողներ, դարձեք լավ մասնագետներ, ձեր հիմնական առաքելությունը կրթություն ստանալն է, ակտիվորեն մասնակցեք Սիսիանի մշակութային կյանքին, հանդես եկեք նոր առաջարկներով: Եկեք միասնաբար պահպանենք մեր համայնքը, լինենք մեր հող ու ջրի տերը:

Ես ձեզ հետ եմ` ձեր կողքին: